‘অপারেশন সিঁদুর’ চলাকালীনই LOC-তে গোলাবর্ষণ পাকিস্তানের, জবাব দিচ্ছে ভারত

ওয়েব ডেস্ক: ভারতের ‘অপারেশন সিঁদুর’ (Operation Sindoor) চলাকালীনই জম্মু ও কাশ্মীরের পুঞ্চ-রাজৌরি এলাকায় সংঘর্ষবিরতি চুক্তি ভেঙে গোলাবর্ষণ শুরু করেছে পাকিস্তান। ভারতীয় সেনার তরফে এক্স হ্যান্ডলে এ কথা জানানো হয়েছে।

প্রতিরক্ষা মন্ত্রক সূত্রে খবর, ভারত-পাকিস্তান সীমান্তে বায়ুসেনার সমস্ত ইউনিটকে তৈরি থাকার নির্দেশ দেওয়া হয়েছে। পাকিস্তানের তরফে কোনও রকম হামলা চালানো হলে যেন তার জবাব দেওয়া যেতে পারে। উল্লেখ্য, গত ২২ এপ্রিল পহেলগাঁওয়ে জঙ্গি হামলার পর বার বার সংঘর্ষবিরতি চুক্তি ভেঙেছে পাকিস্তান। জম্মু-কাশ্মীরের বিভিন্ন এলাকায় হামলা চালিয়েছে তারা। তখনও চুপ থাকেনি ভারতীয় সেনা। এ বারও তার জবাব দেওয়া হচ্ছে।

Pakistan again violates the Ceasefire Agreement by firing Artillery in Bhimber Gali in Poonch- Rajauri area.#IndianArmy is responding appropriately in a calibrated manner. pic.twitter.com/mbOXnQ5mMd

— ADG PI – INDIAN ARMY (@adgpi) May 6, 2025

প্রসঙ্গত, অপারেশন সিন্দুরের মাধ্যমে পাকিস্তানের পঞ্জাব প্রদেশের বহাওয়ালপুরে এবং পাক অধিকৃত কাশ্মীরের মুজফ্ফরাবাদে ক্ষেপণাস্ত্র ছুড়ে ভারত আঘাত হেনেছে বলে কয়েকটি সমাজমাধ‍্যম পোস্টে দাবি করা হয়েছে। তবে মধ‍্যরাতে ভারতীয় প্রতিরক্ষা মন্ত্রকের বিবৃতিতে লেখা হয়েছে যে, পাকিস্তানে এবং পাক অধিকৃত জম্মু-কাশ্মীরে ৯টি জায়গায় জঙ্গি পরিকাঠামো লক্ষ্য করে ‘প্রিসিশন স্ট্রাইক’ করা হয়েছে। যে সব জায়গায় বসে ভারতে সন্ত্রাসবাদী হানার পরিকল্পনা হয়েছিল এবং নির্দেশ দেওয়া হয়েছিল, সেখানেই ভারত আঘাত হেনেছে বলে মন্ত্রক বিবৃতিতে দাবি করেছে। প্রতিরক্ষা মন্ত্রকের বিবৃতিতে লেখা হয়েছে, “আমাদের পদক্ষেপ সুনির্দিষ্ট, পরিমিত এবং অপ্ররোচনামূলক। পাকিস্তানি সেনাবাহিনীর কোনও পরিকাঠামোয় আঘাত হানা হয়নি। লক্ষ্যবস্তু নির্ধারণ এবং আঘাত হানার প্রশ্নে ভারত উল্লেখযোগ্য সংযম দেখিয়েছে।”